Predkladacia správa

Návrh zákona, ktorým sa mení a dopĺňa zákon č. 371/2014 Z.z. o riešení krízových situácií na finančnom trhu a o zmene a doplnení niektorých zákonov v znení neskorších predpisov, a ktorým sa menia a dopĺňajú niektoré zákony (ďalej len „zákon“) vypracovalo Ministerstvo financií Slovenskej republiky v spolupráci s Národnou bankou Slovenska v súlade s Plánom legislatívnych úloh vlády Slovenskej republiky na rok 2016.
Cieľom návrhu zákona je zabezpečenie možnosti podpisu dohody o preklenovacom financovaní vo forme úverovej linky, resp. dohody o úverovom mechanizme, ktorú bude môcť podpísať vláda SR s Jednotnou radou pre riešenie krízových situácií. Úverový mechanizmus bude slúžiť pre potreby riešenia krízovej situácie úverovej inštitúcie so sídlom na území Slovenskej republiky. Uvedené vyplýva zo záväzku Slovenskej republiky ako členského štátu, na ktorom sa dohodli ministri financií v decembri 2013 a rovnako z programového vyhlásenia vlády. Novela zároveň zosúlaďuje právomoci Protimonopolného úradu Slovenskej republiky pri riešení krízových situácií a spresňuje znenie zákona najmä s ohľadom na stále prebiehajúci vývoj pri výkone činnosti Jednotnej rady pre riešenie krízových situácií na európskej úrovni a Rady pre riešenie krízových situácií na úrovni Slovenskej republiky a rieši niektoré legislatívno-technické podnety vyžadujúce spresnenie textu zákona, čím prispieva k zvýšeniu právnej istoty pri výkone ustanovení zákona pri predchádzaní a samotnom riešení krízových situácií a dlhodobej stabilite finančného sektora Slovenskej republiky a Európskej únie.
V rámci obsahu je:
-	Čl. I novela zákona č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení zákona č. 437/2015 Z. z. a ktorým sa menia a dopĺňajú niektoré zákony, 
-	Čl. II novela zákona č. 118/1996 Z. z. o ochrane vkladov a o zmene a doplnení niektorých zákonov v znení zákona č. 125/2016  Z. z.,
-	Čl. III novela zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení zákona č. 125/2016 Z. z.,
-	Čl. IV splnomocnenie Predsedu Národnej rady Slovenskej republiky na vyhlásenie úplného znenia zákona a
-	Čl. V účinnosť zákona.

Návrh zákona bude predložený na vnútrokomunitárne pripomienkovanie Európskej centrálnej banke podľa čl. 15 ods. 1 Legislatívnych pravidiel vlády Slovenskej republiky a podľa rozhodnutia Rady č. 98/415/ES z 29. júna 1998 o poradení sa s Európskou centrálnou bankou vnútroštátnymi orgánmi ohľadom návrhu právnych predpisov (Ú. V. ES L 189, 3. 7. 1998; mimoriadne vydanie Ú. V EÚ, kap. 01 /zv. 01).

Očakávame pozitívny vplyv na podnikateľské prostredie zabezpečením vyššej stability bankového sektora najmä s ohľadom na možnosť preklenovacieho financovania riešenia krízových situácií úverových inštitúcií so sídlom na území Slovenskej republiky. 
Prijatie navrhovaného zákona nebude mať vplyv na verejné financie, nebude mať vplyv na informatizáciu, na životné prostredie, žiadne vplyvy na služby verejnej správy pre občana ani sociálne vplyvy.
Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná a aj s právom Európskej únie.

          Návrh zákona sa predkladá na rokovanie Hospodárskej a sociálnej rady SR.

          Navrhuje sa, aby zákon nadobudol účinnosť 15. novembra 2016.